Afgørelse fra Myndigheden for Europæiske Politiske Partier og Europæiske Politiske Fonde

af 26. november 2020

om ikke at registrere Alliancen for Fred og Frihed ASBL

(Kun den engelske udgave er autentisk)

(2020/C 448/01)

MYNDIGHEDEN FOR EUROPÆISKE POLITISKE PARTIER OG EUROPÆISKE POLITISKE FONDE HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (1), navnlig artikel 9,

under henvisning til skrivelserne fra Alliancen for Fred og Frihed ASBL (non profit-organisation) og

ud fra følgende betragtninger:

(1) Myndigheden for Europæiske Politiske Partier og Europæiske Politiske Fonde (»myndigheden«) har den 12. og 26. august 2020 modtaget skrivelser fra Alliancen for Fred og Frihed ASBL (Alliance For Peace and Freedom, »APF«) med henblik på registrering som et europæisk politisk parti.

(2) De pågældende skrivelser syntes at være baseret på APF's tidligere registrering som et europæisk politisk parti i henhold til forordning (EU, Euratom) nr. 1141/2014 (2).

(3) Den 27. august 2020 mindede myndigheden om, at APF var blevet slettet fra registret ved afgørelse af 13. september 2018 (3), og at den derfor skulle indgive en ansøgning om registrering i henhold til forordning (EU, Euratom) nr. 1141/2014 for at opnå en ny registrering.

(4) Den 4. september 2020 fremsendte APF en række dokumenter, der syntes at være de samme som dem, der allerede var indgivet den 12. og 26. august.

(5) Den 8. september 2020 modtog myndigheden en medlemskabsformular fra Nationaldemokratische Partei Deutschlands (Tyskland).

(6) Den 10. september 2020 gentog myndigheden, at APF skulle indgive en ansøgning for at opnå registrering som et europæisk politisk parti.

(7) Den 18. september 2020 sendte APF flere skrivelser (sammen med de tidligere skrivelser herefter benævnt »ansøgningen«), herunder bl.a. medlemskabsformularer fra Falange Española de las JONS (Spanien) og E.LA.SYN. (Grækenland).

(8) Den 19. oktober 2020 meddelte myndigheden APF, at ansøgningen var ufuldstændig, og bemærkede desuden, at det under alle omstændigheder var åbenbart utilstrækkeligt til at opnå registrering blot at fremsende tre medlemskabsformularer for tre medlemsstater.

(9) Den 26. oktober 2020 vedtog myndigheden en foreløbig vurdering rettet til APF, hvorved den meddelte sin foreløbige mening, nemlig at ansøgningen ikke opfyldte mindst en af betingelserne i artikel 3, stk. 1, i forordning (EU, Euratom) nr. 1141/2014.

(10) Navnlig havde APF ikke bevist, at den opfylder betingelsen i artikel 3, stk. 1, litra b), i forordning (EU, Euratom) nr. 1141/2014 (minimumsrepræsentationskrav).

(11) Ifølge den bestemmelse er registrering som et europæisk politisk parti afhængigt af, at ansøgeren beviser, at dens medlemspartier i mindst en fjerdedel af medlemsstaterne er repræsenteret af medlemmer af Europa-Parlamentet, af nationale parlamenter, af regionale parlamenter eller af regionale forsamlinger, eller at ansøgeren selv eller dens medlemmer i mindst en fjerdedel af medlemsstaterne har opnået mindst 3 % af de afgivne stemmer i hver af disse medlemsstater ved det seneste valg til Europa-Parlamentet.

(12) Med hensyn til medlemspartiernes repræsentation vedrørte den dokumentation i APF's ansøgning, som eventuelt kunne bibeholdes, kun tre medlemsstater: i) Tyskland, ii) Grækenland og iii) Spanien, og et sådant repræsentationsniveau er ikke tilstrækkeligt til at opfylde minimumsrepræsentationskravet, ifølge hvilket der skal være repræsentation i mindst syv lande.

(13) Desuden har APF ikke indgivet dokumentation, som kan bevise, at den eller dens medlemmer i mindst syv medlemsstater opnåede mindst tre procent af de afgivne stemmer i hver af disse medlemsstater ved det seneste valg til Europa-Parlamentet, og under alle omstændigheder finder de samme overvejelser i betragtning 12 ovenfor tilsvarende anvendelse.

(14) Ved den foreløbige vurdering opfordrede myndigheden APF til at tilvejebringe eventuelle skriftlige bemærkninger, som den ønskede at indgive, senest den 10. november 2020, og myndigheden gentog også, at ansøgningen under alle omstændigheder var ufuldstændig.

(15) APF fremsatte ikke bemærkninger som svar på den foreløbige vurdering.

(16) På dette grundlag er det derfor ikke nødvendigt for myndigheden at vurdere resten af ansøgningen —

VEDTAGET DENNE AFGØRELSE:

Artikel 1 Ansøgningen fra Alliancen for Fred og Frihed ASBL om registrering som et europæisk politisk parti afslås hermed.

Artikel 2 Denne afgørelse får virkning på dagen for meddelelsen.

Artikel 3 Denne afgørelse er rettet til Alliancen for Fred og Frihed ASBL Rue Abbé Cuypers 3 1040 Bruxelles/Brussel Belgien

Udfærdiget i Bruxelles, den 26. november 2020. For Myndigheden for Europæiske Politiske Partier og Europæiske Politiske Fonde M. ADAM Direktør

(1) EUT L 317 af 4.11.2014, s. 1.

(2) Myndighedens afgørelse af 9. februar 2018 om registrering af Alliance For Peace and Freedom (EUT C 193 af 6.6.2018, s. 9).

(3) Myndighedens afgørelse af 13. september 2018 om at fjerne Alliancen for Fred og Frihed fra registret (EUT C 417 af 16.11.2018, s. 11).